
Készítette: Selyem Úti Óvoda (Gyomaendrőd)

ANYÁK NAPJA

KISCSOPORT – KÖZÉPSŐ CSOPORT – NAGYCSOPORT

I. Kiscsoport

Helyszín: óvodai csoportszoba (ünnepi díszítésben).
Szereplők: kiscsoportos gyermekek (ünneplő ruhában).
Kellékek: gyertyák, virágok, ajándékok édesanyáknak, nagymamáknak.
Zenei kellékek: CD, MC lejátszó, gitár

Időtartama: 15 perc
Forrásmunkák:

Zenei: Vitay Ildikó zenei MC, Halász Judit: Ismeretlen ismerős MC, Gryllus Vilmos: Dalok MC, Holdpásztor MC

Prózai: „Tavasz van, gyönyörű” – Kiss Éva szöveggyűjteménye, Beney Zsuzsa: Cérnahangra, Ünnepsoroló (Móra Kiadó), „Itt a nyár táncot jár a napsugár” – Kiss Éva szöveggyűjteménye, Titkos út – versek óvodásoknak és kisiskolásoknak (Mágus Kiadó )

1. Bevonulás zenére:

Vitay Ildikó Este jó c. dalára vonulnak be a gyerekek, és felállás félkörben. A csoportszoba gyertya megvilágításban pompázik.
2. Vers:

Ég a gyertya ég…

Minden gyermek mondja.

Ég a gyertya ég

el ne aludjék

szívünkből a szeretet

ki ne aludjék.

Ugyanez énekkel is gitárkísérettel: „Ég a gyertya ég….”

Ég a gyertya ég

el ne aludjék,

Édesanyám köszöntelek

Éljél soká még!

3. Vers:

Ágh István: Virágosat álmodtam

Minden gyermek mondja.

4. Ének – gitárzene :

Reggeli harmat…

(Gryllus Vilmos: Lepke és virág)

Minden gyermek utánzó mozdulatokkal énekel.
5. Vers:

a) ”Anya figyelj! Lerajzollak!”

(Veres Miklós: Színes rajzok)

Minden gyermek mondja, a vers képszerűségét mutogatva.

b) Ujjazók:

Mondóka

Megmásztam öt hegyet!

Egy dundit

Egy keskenyet

Egy magasat

Egy éheset

S egy egészen picikét

Nekem ennyi épp elég.

Beney Zsuzsa: Kéz
Egy ujjamat szopogattam

két ujjammal cérnát fogtam

három ujjam nézegette

négy ujjamat mind megettem

öt, sok ujjammal nyuláztam

gurigázni is próbáltam

– csak két kezemmel

semmit sem csináltam.

6. Ének – gitárzene:

„Liccs – loccs, liccs – loccs”

„Ültem ringó…” kezdetű dal
Minden gyermek énekel és elindul körbe kishajót utánozva, a dal végén leguggolnak.

7. Versek:

a) Oravecz Imre: Apu javít

Csak a fiúk állnak fel és a vers végén újra leguggolnak.

b) Oravecz Imre: Anyu főz

Felállva mondják a lányok.

c) Veress Miklós: Vaseszű Mihók

Minden gyermek feláll, és együtt mondják a verset.

8. Ének – gitárzene:

Tarbay Ede: Dagadj dunna c. megzenésített verse
Minden gyermek tapsolva énekli, a végén „Jó éjszakát kívánok”-tól pisszegve leguggolnak.

9. Vers:

Gazdag Erzsi: Ringató
Szituációs játékként ringatást utánozva mondják el a gyermekek a verset, majd felállnak.

10. Ének – gitárzene:

Bóbita

(Weöres Sándor: Bóbita c. megzenésített verse)

11. Altatók

a) Bubája , bubácska

esti csillag ragyog

aludjál, álmodjál

én is álmos vagyok.

Tündér öltöztessen,

Csillag csókolgasson

Liliom öleljen

Anyád simogasson.

Ringató mozdulattal mondják a verset.

b) Ének:

„Szunnyadj kisbaba…”

(Weöres Sándor: megzenésített verse - zene: Vitay Ildikó)

12. Magnó:

Halász Judit: Szavak című dala

A zene alatt ajándékok kiosztása, amelyet nagymamáknak adnak át  először a gyermekek.

a) Nagymama köszöntő:
Lehalkul a zene.
Molnár Endre: Nagyanyámnak

Én a nagymamámat nagyon szeretem,

mert csak szépet és jót ad nekem,

s úgy köszöntöm este, ha megyek haza,

viszontlátásra drága nagymama.

Az ajándék átadás a nagymamáknak – zene felerősödik – majd édesanyáknak szánt ajándék, virágok kiosztása a gyermekeknek.

b) Édesanyák köszöntése:

A zene lehalkul.

Tordon Ákos: Anyák napi mondóka

Anyukám, anyukám találd ki,

hogy az én nagy kincsem ugyan ki.

Ki más is lehetne ha nem Te,

Ültess hát gyorsan az öledbe.

A zene felerősödik –az ajándékok átadása.

II. Középső csoport

Helyszín: óvodai csoportszoba (ünnepi díszítésben, gyertyafényben).
Szereplők: középső csoportos gyermekek (ünneplő ruhába).
Kellékek: CD, MC lejátszó, gyertyák, virágok, színes szalagokkal díszített karikák, ajándékok, virágok nagymamáknak, édesanyáknak).
Műsor időtartama: 20 perc
Forrásmunkák:

Zenei: Halász Judit: Ismeretlen ismerős MC, Kormorán: Anyámnak, Vitay Ildikó: Kóc, kóc…

Prózai: Kiss Józsefné-Pálóczy András: Iskolai ünnepélyek forgatókönyvei, Tavaszi ünnepek, Kiss Éva: „Tavasz van gyönyörű…” szöveggyűjtemény

1. Zenés koreográfia szalagokkal díszített karikákkal

Gyülekezés alatt pánsíp zene CD-ről.

2. Bevonulás:

Halász Judit: Nem születtem varázslónak c. dalára

Hat csoportra osztottan 6 szalagos karikával bevonulás, majd leülnek törökülésbe a karikák körül.

3. Köszöntő:

1. csapat feláll és a vendégek felé fordulva mondja:

Akik értünk annyit

s oly szívesen fáradt

dallal és virággal

köszöntjük anyánkat!

Majd visszaülnek törökülésbe. Majd mindegyik csapat ezt teszi.

2. csapat:

Tudod-e, hogy milyen

nagy a csillag tábor?

Tudod-e, hogy hány kis

cseppből áll a nyári zápor?

3. csapat:

Hány homokszem fekszik

Tenger messzi tájon?

Ezeknél már nem lehet több

Csak a kívánságom.”

4. csapat:

Ahány csepp esője

van a fellegeknek

annyi legyen azok száma

akik téged szeretnek!

5. csapat:

Fenn, magas égben

ahány csillag fénylik

annyi öröm legyen társad

az életen végig.

6. csapat:

„Ahány homokszem van

Tenger messzi tájon

Édesanyám a jó isten

Annyiszor megáldjon!”

4. Ének:

Ispiláng, ispiláng…

Törökülésben a gyerekek, tapsolva éneklik.

5. Ének:

Buba éneke első és utolsó versszaka

Felállnak és minden csapat karikával körbejár és énekli.

6. Ének:

Kicsi vagyok én…

A karikát leteszik a földre, és a dalra két kört alakítanak ki.
Kicsi vagyok én,

majd meg növök én,

esztendőre vagy kettőre,

nagy lány leszek én.

Kicsi vagyok én, 

Majd meg növök én,

Apámnál is anyámnál is,

nagyobb leszek én.

Kicsi vagyok én,

Majd meg növök én,

Aranyszobát adok,

minden testvéremnek én.

Kicsi vagyok én,

Boldog leszek én,

Én leszek a legjobb ember,

A föld kerekén.

7. Vers:

Móra Ferenc: Anyának
a) 1. csapat mondja:

Móra Ferenc: Anyának

(Álmomban az éjjel…)

Majd énekli: 

Almafa, körtefa…

(Mándy Stefánia megzenésített verse)
A dalt a 2. csapat tapssal kíséri, majd a dal 3-4. versszakától csere: 2. csapat énekel tovább.

b) 2. csapat:

„Ébresztőm, altatóm, ringattatom….”
1. csapat tapsol.

2. csapat vers:

Ádám Erika: Dúdoló

8. Ének:

Bóbita

Minden gyermek énekli, amelyre egy körré alakulnak járással.
9. Vers:

Minden gyermek mondja.

Mikor én a rigó bölcsőben feküdtem,

mindig egy jó angyal őrködött felettem.

Altatgatott csókkal, altatgatott dallal…

Az én jó anyám volt ez az őrző angyal.

10. Ének:

„Ültem ringó…”

Minden gyermek énekli. A dal alatt felsorakozás egy félkörré.

11. Vers:

Weöres Sándor: Szunnyadj kisbaba

Minden gyermek mondja.

12. Zene:

Halász Judit: Én nem születtem varázslónak

Magnóról beúszik a zene, amely alatt ajándékok kiosztása a gyermekeknek mind a nagymamáé, mind az édesanyáé, majd a zene lehalkulásával közös vers.

13. Vers:

Horváth Emília: Nagymamikám című verse
A zene felerősödik, ajándékok odaadása megtörténik.

III. Nagycsoport
Helyszín: óvodai csoportszoba (ünnepi díszítésben).
Szereplők: nagycsoportos gyerekek (ünneplő öltözetben).
Kellékek: virágok, bölcső babával, gyertyák, CD, MC lejátszó, ajándékok édesanyáknak, nagymamáknak, gitár, megvendégeléshez: üdítő ital, sütemény.
Műsor időtartama: 25 perc
Forrásmunkák:
Zenei: Kormorán: Anyámnak MC, Gryllus vilmos: Csigahéj MC, Cimbora - versek, dalok gyerekeknek, Sebő Ferenc zenéje, Gryllus Vilmos: Dalok óvodásoknak és kis iskolásoknak MC, Enya: The celts: Triad c. dala

Prózai: Tavasz van, gyönyörű – Kiss Éva gyermekirodalmi szöveggyűjteménye, Kire hasonlítok – rímtelen, Rangáné Lovas Ágnes-Radoák Simi: Kire hasonlítok? Gyerekversek, Fecske Csaba: Gyermek versek, Beney Zsuzsa: Cérnahangra, Titkos út versek óvodásoknak és kisiskolásoknak, Mágus Kiadó, Zelk Zoltán: Erdőben-berdőben, Hóc-hóc katona Móra Kiadó
MŰSOR:
4 csapatot alakítsunk ki, akik kinn várakoznak.
1. Ének – gitárral:

Anyu, végy egy hegyet…

(Zelk Zoltán megzenésített verse)
Halk gitárzenére bejön az 1. csapat és elmondja az első versszakot: „Anyu, végy egy…”.

2. csapat már két versszakot énekelve jön be: „Aztán végy egy tavat…”.
3. csapat már a 3. versszakot énekelve jön be: „Aztán végy nekem egy rétet…”.
4. csapat (lányokból álló csoport legyen) a felsorakozott gyerekek arcát simogatva éneklik a 4-5. versszakot. A végére beállnak sorba a gyermekek mellé.

A 6. versszak együttes ének tapsolva: „Öreg folyó…”.
2. Köszöntő – csapatonként, beúszó halk zenére:
Enya: The celts: Triad c. dala
1. csapat:
„Az édesanya különleges helyet foglal el szívünkben. Ő az, akikhez örömünkben, bánatunkban először fordulunk, s tudjuk, hogy számára mindig mi a gyermekei vagyunk a legfontosabbak.”

2. csapat:

„Gyakran észre sem vesszük, mennyit fárad, hogy az asztalon legyen kedvenc süteményünk, hogy mindig legyen tiszta ruhánk, meleg biztonságos otthonunk.”

3. csapat:

„Anya számára mindez természetes. Annyit kér csupán, hogy legyünk jó gyerekei.”

4. csapat:

„Néha nem sikerül jónak lenni, néha bánatot okozunk, néha nagy örömet. Előfordul, hogy elfelejtünk valamit, lehet, hogy fontos dolgokat is.”

Minden gyermek:

„Minden évben van azonban egy nap, amiről sosem feledkezünk meg. Ez május első vasárnapja, ekkor köszöntjük az édesanyákat.”

A zene lassan elhalkul.
3. Vers:

Úgy repültem, mint a madár
Minden gyermek mondja.

Úgy repültem, mint a madár,

Pedig szárnyam sincsen.

Virágot is hoztam neked,

Pedig testem sincsen.

Szeretet az én szárnyam,

Szívem az én testem,

Anyák napján köszöntelek,

Édesanyám, lelkem.

4. Ének – gitár:

Kányádi Sándor: Kérdezgető

1. megzenésített verse – Gryllus Vilmos

Egy szépen éneklő gyermek kiáll a csoport felé, és válaszolgatva eléneklik a dalt, a végén mindannyian leguggolnak.

5. Vers:

Amikor még kis rügy voltam…

Verset együtt kezdik mondani, a „Volt egem…”-től egyenként felállva mondja 1-1 gyerek, a végén „10-en: nyugodt álom” – együtt, mindenki felállva mondják az utolsó sorokat.

6. Ének – gitár:

Kicsi vagyok én

(Szabó Lőrinc: Kicsi vagyok én versének 5 versszaka)

Az első versszakra mindannyian énekelve kivonul középre, s feláll egymás mellé, az 1. csapat, s a következő verset mondja

Zelk Zoltán: Egyszer én a kirakatban…

2. versszakra (amit mindannyian énekelünk) visszamegy az 1. csapat, és kijön a 2. csapat – a csapatok egymást váltogatják.
Ének:

Kicsi vagyok én, majd meg növök én,

Apámnál is anyámnál is nagyobb leszek én.

A zene leáll.
2. csapat:

Vers:

Osváth Erzsébet: Meséltél és meséltél
Ének:

Kicsi vagyok én, erős leszek én,

(Mindenki) világ minden óriását földhöz vágom én.

Helycserével: 2. csapat vissza, 3. csapat kilép az ének alatt.
3. csapat:

Vers:

Tóth Károly: Anyácskáért gyúl a lámpa…
Ének:

Kicsi vagyok én, bátor leszek én,

(Mindenki) Óriások palotáit elfoglalom én.

Az ének alatt helycserével: a 3. csapat vissza, 4. csapat feláll középre a csoport elé.

4. csapat:

Vers:

„Szeretnék ma tündér lenni

Ének:

Kicsi vagyok én, boldog leszek én

(Mindenki) én leszek a legjobb ember a föld kerekén.

A dal alatt visszamegy a helyére a 4-es csapat.

7. Vers:

Beney Zsuzsa: Hívogató

Mindenki mondja.

8. Ének – gitár:

Kisbabácska tente…

(Csukás István: Altató c. megzenésített verse, MC Gryllus Vilmos: Csigahéj)

A közös ének alatt egy kisfiú és egy kislány középre viszi a bababölcsőt, leülnek mellé és ringatják lassan, majd lassan minden gyermek köréjük telepedik törökülésbe a dal alatt és így éneklik végig.

9. Vers:

Fecske Csaba: Álom útján c. verse

Mindenki mondja.
10. Vers:

Weöres Sándor: Gyöngédség c. verse

Mindenki mondja, de felállnak, és a szülők felé fordulnak.
11. Ének – gitár:

Ó, ha cinke volnék…

(Weöres Sándor: Buba éneke c. vers megzenésítve, MC: Halász Judit: A fiam meg a lányom c. MC-ről)

Elindulnak körbe járással, rendezetlenül, bolyongva az 1-2. versszak után, ahol vannak, leguggolnak, s a zene lehalkul, és feláll az 1. csapat, s közönség felé fordulva elmondják, Fecske Csaba: Szárnyaim nőnének c versének első versszakát:
Egyszer ha elmennék

vissza sose jönnék

nagy búzamezőben

nyár-éj csöndje volnék.

Majd leguggolnak.
2. csapat áll fel, s folytatja a vers 2. versszakát:

Forrás vize volnék,

miután felbuzognék,

napfényben, holdfényben,

hűvösen csillognék.

Leguggolnak.

3. csapat áll fel, s folytatja a vers 3. versszakát:

Mint a cinegének,

szárnyaim nőnének,

bejárnám útjait

a végtelen égnek.

Leguggolnak.

4. csapat áll fel, s az utolsó 4. versszakot mondja:

Ó hogyha elmennék,

mindig visszavágynék,

sehol a világon

nyugtot nem találnék.

Mindenki feláll, s folytatják a bolyongó, lassú járást a dal 3. versszakával: „Ó ha csillag volnék…”. A gitárzene is felerősödik, s a dal végén lehajtott fejjel megállunk.

12. Ének:

Pillanatnyi hatásszünet után együttes énekkel, gitárral mindenki visszaáll az eredeti helyére.
Nap jön a menny hajlatán…

(Weöres Sándor megzenésített verse, zenei MC: Cimbora)
13. Gyerekszáj versek:

a) Az elsőt együtt mondják:
„Én a szüleim gyereke, unoka, dédunoka, kisgyerek, nagy tesó, kis tesó és szomszéd gyerek vagyok! Hát csoda, hogy olyan huncut vagyok, mint 7 gyerek együttvéve!”

„Sziasztok!”

Odaszaladnak az előre leterített szőnyegre, és törökülésbe leülnek szétszórtan. Egyenként, illetve páros, vagy triós felállásban elmondanak egy – egy gyerekszáj verset a Rangáné Lovas Ágnes-Radván Simi: Kire hasonlítok? Gyerekversek c. kiadványból. Természetesen egyénre szabottan válasszunk verset.
A végén felállnak, és együtt mondják:

„Az anyukák azért vannak, hogy nekünk adják az összes melegüket, finomakat főzzenek és vegyenek nekünk szép ruhákat, a nagymamák pedig azért vannak, hogy szüljenek nekünk anyukákat”

Ezután visszaszaladnak a helyükre énekelve.

13. Ének - gitár:

Tűzben fa parazsa volnék…

(MC: Cimbora – Sebő Ferenc)
14. Dal:

Enya: The celts: Triad c. dal CD-ről
A zene alatt minden gyermek megfogja a nagymamájának készített ajándékot, a zene lehalkul és együttes verssel a nagymamák köszöntése

Vers:

Donászy Magda: Nagymaminak

Mindenki mondja. Az ajándék átadása, majd az édesanyáknak készített ajándékkal újbóli felállás.

Édesanyák köszöntése

15. Dal:

Ratkó József: Zsoltár c. megzenésített versének az eleje magnóról

(MC: Kormorán: Anyámnak)

„Az anyák halhat…” „adassék nekik”-től lehalkul a zene és elmondják közösen a gyerekek:
Vers:

Szentmihályi Szabó Péter: Kicsi szívem
Kicsi szívem kicsit ér

mégis minden belefér

csinálok én ott helyet

puha ágyat is vetek

betakarlak felhővel

elringatlak szellővel

szegény szívem megdobban,

megcsókollak álmomban

kicsi szívem kicsit ér

neked adom semmiért!

A zene felerősödik, és a gyerekek átadják ajándékaikat.

